## **К ОПУБЛИКОВАНИЮ**

## КОМИ РЕСПУБЛИКАСА ЮРАЛЫСЬЛӦН

**ИНДӦД**

**«Содтӧд дасьлун режим пыртӧм йылысь»**

**Коми Республикаса Юралысьлӧн 2020 во рака тӧлысь**

**15 лунся 16 №-а Индӧдӧ вежсьӧмъяс пыртӧм йылысь**

Шуа:

1. Пыртны «Содтӧд дасьлун режим пыртӧм йылысь» Коми Республикаса Юралысьлӧн 2020 во рака тӧлысь 15 лунся 16 №-а Индӧдӧ вежсьӧмъяс содтӧд серти.

2. Тайӧ Индӧдыс вынсялӧ сійӧс официальнӧя йӧзӧдан лунсянь.

Коми Республикаса Юралысь В. Уйба

Сыктывкар

2020 вося вӧльгым тӧлысь 11 лун

123 №

Коми Республикаса Юралысьлӧн

2020 во вӧльгым тӧлысь 11 лунся 123 №-а Индӧд дорӧ

СОДТӦД

«Содтӧд дасьлун режим пыртӧм йылысь» Коми Республикаса Юралысьлӧн 2020 во рака тӧлысь 15 лунся 16 №-а Индӧдӧ пыртӧм

**ВЕЖСЬӦМЪЯС**

«Содтӧд дасьлун режим пыртӧм йылысь» Коми Республикаса Юралысьлӧн 2020 во рака тӧлысь 15 лунся 16 №-а Индӧдын:

1) 20.1 пунктын:

медводдза абзацын «вӧльгым тӧлысь 25 лунӧдз» кывъяс вежны «вӧльгым тӧлысь 11 лунӧдз» кывъясӧн;

мӧд абзацын «; 2020 вося вӧльгым тӧлысь 12 лунсянь 2020 вося вӧльгым тӧлысь 25 лунӧдз бӧръясӧ пыртӧмӧн» кывъяс киритны;

2) содтыны татшӧм сюрӧса 20.11 пункт:

«20.11. 65 арӧса да арлыдаджык гражданалы, а сідзжӧ налы, кодъяслӧн эмӧсь хроническӧй висьӧмъяс (сьӧлӧм-сӧн висьӧмъяс, лолалан органъяслӧн висьӧмъяс, диабет), 2020 вося вӧльгым тӧлысь 12 лунсянь 2020 вося ӧшым тӧлысь 9 лунӧдз бӧръясӧ пыртӧмӧн оз позь петавны оланінысь (овланінысь), татшӧм случайяс кындзи:

сэк, кор колӧ шыӧдчыны экстреннӧй (эновтны позьтӧм) медицина отсӧгла, да сэк, кор эм олӧмлы да дзоньвидзалунлы мӧд сикас веськыд грӧз;

сэк, кор колӧ мунны организацияын уджалан места вылӧ (уджалан местаысь), индӧм граждана серти абу кӧ оформитӧма уджавны вермытӧмлун йылысь листоксӧ Недыр кадся правилӧяс серти;

сэк, кор колӧ вӧчны удж, мый йитчӧма Коми Республика мутасті ветлӧмкӧд, сэк, кор татшӧм ветлӧмыс веськыда йитчӧма организацияяслӧн уджкӧд (сы лыдын транспорт услугаяс да вайӧм серти услугаяс збыльмӧдысь организацияяслӧн уджкӧд), кодъяслысь уджсӧ абу дугӧдӧма тайӧ Индӧдӧн да мукӧд нормативнӧй инӧда актӧн, сэк, кор индӧм граждана серти абу оформитӧма уджавны вермытӧмлун йылысь листоксӧ Недыр кадся правилӧяс серти;

сэк, кор колӧ мунны сад либӧ град йӧр вӧдитан му участокъяс вылӧ (водзӧ – дача) (либӧ сэтысь) ас транспортӧн, ӧтув вӧдитчан автомашина транспортӧн либӧ таксиӧн;

сэк, кор колӧ мунны вузӧс, уджъяс, услугаяс ньӧбан медся матысса местаӧдз, кутшӧмъясӧс абу дзескӧдӧма тайӧ Индӧд серти;

сэк, кор колӧ гуляйтӧдны гортса пемӧсъяссӧ оланінсянь (овланінсянь) 100 метрысь оз ылынджык;

сэк, кор колӧ петкӧдны шыбласъяс найӧс чукӧртан медся матысса местаӧдз;

сэк, кор колӧ мунны кыйсян-вӧралан местаӧ.

Тайӧ пунктӧн урчитӧм дзескӧдӧмъясыс оз паськавны медицина отсӧг сетан случайяс вылӧ, инӧд видзан органъяслӧн, войтырӧс доръян да неминучаясысь видзан органъяслӧн да налӧн ведомствоувса организацияяслӧн, ньӧбысьяслысь инӧдъяс да мортлысь бур олӧм доръян юкӧнын дӧзьӧр нуӧдысь органъяслӧн, мукӧд органлӧн удж вылӧ сэтшӧм удж юкӧнын, кутшӧмъясӧс веськыда веськӧдӧма гражданалысь олӧм, дзоньвидзалун да мукӧд инӧд да вӧля дорйӧм, сы лыдын мыж вӧчӧмлы паныд удж нуӧдӧм вылӧ, ӧтйӧза пӧрадок, эмбур видзӧм да ӧтйӧза видзчысянлунсӧ могмӧдӧм вылӧ.

Недыр кадся правилӧяс серти 65 арӧса да арлыдаджык страхуйтӧм йӧзлы колӧ кутчысьны самоизоляция режимӧ (карантинӧ) 2020 вося вӧльгым тӧлысь 12 лунсянь 2020 вося вӧльгым тӧлысь 25 лунӧдз бӧръясӧ пыртӧмӧн; 2020 вося вӧльгым тӧлысь 26 лунсянь 2020 вося ӧшым тӧлысь 9 лунӧдз бӧръясӧ пыртӧмӧн.».